म्हापशेंः न्हंयेच्या पात्रांत जलपर्णी (पाणफुटी) वनस्पत परतून वाडल्या. फाटल्या वर्सा ही जलपर्णी कांय न्हंयेच्या पात्रांतल्यान काडिल्ली. पूण ह्या वेळार ती गतीन वाडिल्ल्यान पावसाच्या उदकाच्या प्रवाहाक आडखळ निर्माण जावपा सयत म्हापशें शारांत हुंवाराची स्थिती निर्माण जावपाची शक्यताय आसा.
 फाटल्या दोन-तीन वर्सां सावन म्हापशेंच्या न्हंय पात्रांत जलपर्णी वनस्पत किल्लूंक सुरवात जाल्या. हाका लागून मयडें सावन गिरी-सुकूर मेरेनच्या न्हंय पात्रांत ही जलपर्णी वाडिल्ली आसून पुराय न्हंय पात्र ह्या वनस्पतीक लागून पाचवें जालां.
 ह्या जलपर्णीचे समस्येचेर वेळावेळार म्हापशें सयत बस्तोडें, उसकय आनी मयडेंतल्या लाकांनी आवाज काडिल्लो. तशेंच आमदार ज्योशुआ डिसोझा, अॅड. कार्लुस फेरेरा, आदले आमदार ग्लेन टिकलो, तेन्नाच्यो नगराध्यक्षा शुभांगी वायंगणकार हांच्या फुडारपणा खाला पालिका मंडळ, बस्तोडेंचे तेन्नाचे सरपंच रणजीत उसगांवकार हांच्या फुडारपणा खालचें पंचायत मंडळ तशेंच कांय समाजीक कार्यकर्त्यांनी यत्न करून सरकाराच्या उदका स्रोत खात्या वतीन न्हंयेतली जलपर्णी काडून उडयिल्ली.
 पूण हें काम फक्त चार पूल तें मयडें पुला मेरेनूच केल्लें. जाल्यार पुलाचे दुसरे वटेन म्हापशें, गिरी, बस्तोडें आनी सुकूर वटेन न्हंयेच्या प्रवाहांतलें काम केल्लें ना.
 फाटल्या वर्सा पुलाच्या बांदकामाक लागून ह्यो जलपर्णी व्हड प्रमाणांत वाडिल्ल्यो. जाल्यार ह्या वेळार मयड्यां बांधाच्या बांदकामाक लागून न्हंयचें उदक आडायिल्लें. ह्या कारणाक लागून ह्यो जलपर्णी परतून व्हड प्रमाणांत वाडल्यात. पुराय न्हंय पात्रांत वनस्पतीचो थर निर्माण जाला.
 न्हंयचेर सद्या हें संकश्ट आयिल्लें आसतना म्हापशें पालिके कडल्यान कसलीच दखल घेतिल्ली ना. पालिकेन शारांतलीं गटारां आनी नाले नितळ केल्यात. पूण न्हंय पात्रांतली ही जलपर्णी वनस्पत काडिल्ली ना. ताका लागून पावसाच्या उदकाचो निचरो सुरळीत जावपा खातीर आडखळ निर्माण जातली.
 आमदार अॅड. कार्लुस फेरेरा हांणी उदका स्रोत खात्याच्या आदारान बस्तोडें पंचायत वाठारांतल्या न्हंय पात्रांतली जलपर्णी काडून नितळ केल्या. शेळ बस्तोडें आनी ग्रीनपार्क जंक्शन सावन राष्ट्रीय म्हामार्गा वयल्या पुला मेरेनचें हें काम केलां. पूण साळगांव मतदारसंघांतल्या नामोशी गिरी तशेंच म्हापशें पालिका वाठारांतल्या न्हंय पात्रांतल्यान ही वनस्पत काडिल्ली ना.
 फाटले खेपे भशेनूच समाजीक कार्यकर्ते तशेंच लोकप्रतिनिधींनी ह्या वनस्पतीच्या प्रस्नाचेर गंभीरताय दाखयिल्ली ना. तशेंच उदका स्रोत खात्यानूय हाचे कडेन आडनदर केल्या. ताका लागून म्हापशें शारा सयत, नामोशी तशेंच बस्तोडें वाठाराक हुंवाराचे स्थितीचो फटको बसपाची शक्यताय आसा.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 